KOMISSION ASETUS (EU) 2022/93,

annettu 20 päivänä tammikuuta 2022,

Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse akrinatriinin, fluvalinaatin, folpetin, fosetyylin, isofetamidin, ”pepinon mosaiikkiviruksen, EU:n kannan, lievän isolaatin Abp1”, ”pepinon mosaiikkiviruksen, CH2-kannan, lievän isolaatin Abp2”, spinetoramin ja spirotetramaatin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan ja 14 artiklan 1 kohdan a alakohdan,

sekä katsoo seuraavaa:

(1) Asetuksen (EY) N:o 396/2005 liitteessä II vahvistettiin akrinatriinin, fluvalinaatin, folpetin, isofetamidin, spinetoramin ja spirotetramaatin jäämien enimmäismäärät. Fosetyylin jäämien enimmäismäärät vahvistettiin kyseisen asetuksen liitteessä III olevassa A osassa. Asetuksessa (EY) N:o 396/2005 ei ole vahvistettu erityisiä jäämien enimmäismääriä pepinon mosaiikkiviruksen, EU:n kannan, lievälle isolaatille Abp1 eikä pepinon mosaiikkiviruksen, CH2-kannan, lievälle isolaatille Abp2 eikä näitä aineita ole sisällytetty kyseisen asetuksen liitteeseen IV, joten niihin sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Tehoainetta akrinatriini sisältävän kasvinsuojeluaineen käyttöä persikoihin ja paprikoihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Fluvalinaatin osalta tällainen hakemus tehtiin sen käytöstä tomaatteihin ja vesimeloneihin. Folpetin osalta tällainen hakemus tehtiin sen käytöstä ohraan, kauraan ja rukiiseen. Fosetyylin osalta tällainen hakemus tehtiin sen käytöstä sitruunoihin, limetteihin, mandariineihin ja ”lehdistä ja yrteistä saataviin yrttiuutejuomiin” kaliumfosfonaattien käytön jälkeen. Isofetamidin osalta tällainen hakemus tehtiin sen käytöstä vadelmiin ja vatukoihin. Spinetoramin osalta tällainen hakemus tehtiin sen käytöstä vihannesportulakkoihin. Spirotetramaatin osalta tällainen hakemus tehtiin sen käytöstä purjoihin, ”varhaissipuleihin/vihersipuleihin ja pillisipuleihin” sekä ”hunajaan ja muihin mehiläistuotteisiin”.

(4) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot hakijoille, komissiolle ja jäsenvaltioille sekä julkisti ne.

(6) Mitä tulee spinetoramin käyttöön vihannesportulakoissa, elintarviketurvallisuusviranomainen arvioi hakemuksen jäämien enimmäismäärän vahvistamiseksi lehtisalaateille ja antoi perustellun lausunnon (3) ehdotetusta jäämien enimmäismäärästä. Elintarviketurvallisuusviranomainen arvioi tässä yhteydessä lehtisalaateille hyvän maatalouskäytännön (GAP) mukaan tehtyjä jäämäkokeita, joiden perusteella jäämien enimmäismääräksi ehdotettiin 4 mg/kg. Jäämien enimmäismäärien ekstrapoloinnista annettujen unionin voimassa olevien ohjeiden (4) mukaisesti on aiheellista vahvistaa vihannesportulakkoja koskevaksi jäämien enimmäismääräksi 4 mg/kg lehtisalaateille tehtyjen jäämäkokeiden perusteella.

(7) Kaikista muista hakemuksista elintarviketurvallisuusviranomainen päätteli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(8) Vähäriskisten tehoaineiden pepinon mosaiikkivirus, EU:n kanta, lievä isolaatti Abp1 ja pepinon mosaiikkivirus, CH2-kanta, lievä isolaatti Abp2 hyväksymisen yhteydessä asiakirja-aineiston tiivistelmään sisällytettiin Euroopan parlamentin ja neuvoston asetuksen (EY) N:o 1107/2009 (5) 8 artiklan 1 kohdan g alakohdan mukaisesti jäämien enimmäismäärää koskevat hakemukset, jotka tukevat edustavia käyttötarkoituksia tomaateissa unionin hyvän maatalouskäytännön mukaisesti. Asianomainen jäsenvaltio arvioi hakemukset kyseisen asetuksen 11 artiklan 2 kohdan mukaisesti. Elintarviketurvallisuusviranomainen tutki hakemukset ja esitti tehoaineita sisältävien torjunta-aineiden riskinarviointia koskevaa vertaisarviointia käsittelevän päätelmänsä (6). Elintarviketurvallisuusviranomainen ei tässä yhteydessä katsonut tarpeelliseksi asettaa viitearvoja kyseisille aineille ja suositteli pepinon mosaiikkiviruksen, EU:n kannan, lievän isolaatin Abp1 ja pepinon mosaiikkiviruksen, CH2-kannan, lievän isolaatin Abp2 lisäämistä asetuksen (EY) N:o 396/2005 liitteeseen IV.

(9) Elintarviketurvallisuusviranomaisen perusteltujen lausuntojen ja päätelmän perusteella ja tarkasteltavana olevan asian kannalta merkitykselliset tekijät huomioon ottaen vastaavat muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(10) Sen vuoksi asetusta (EY) N:o 396/2005 olisi muutettava.

(11) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II, III ja IV tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä tammikuuta 2022. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkossa: http://www.efsa.europa.eu:

Reasoned opinion on the modification of the existing maximum residue level for acrinathrin in peaches and sweet peppers. EFSA Journal 2021;19(7):6681.

Reasoned opinion on the modification of the existing maximum residue levels for tau-fluvalinate in tomatoes and watermelons. EFSA Journal 2021;19(6):6646.

Reasoned opinion on the modification of the existing maximum residue levels for folpet in barley, oat, rye and wheat. EFSA Journal 2021;19(5):6578.

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs. EFSA Journal 2021;19(6):6673.

Reasoned opinion on the modification of the existing maximum residue levels for isofetamid in raspberries, blackberries and dewberries. EFSA Journal 2021;19(6):6677.

Reasoned opinion on the modification of the existing maximum residue levels for spirotetramat in leeks, spring onions and honey. EFSA Journal 2021;19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005. EFSA Journal 2020;18(1):5997.

(4) Technical guidelines on data requirements for setting maximum residue levels, comparability of residue trials and extrapolation of residue data on products from plant and animal origin (SANTE/2019/12752).

(5) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(6) Conclusion on the peer review of the pesticide risk assessment of the active substances Pepino Mosaic Virus, EU strain, mild isolate Abp1 and Pepino Mosaic Virus, CH2 strain, mild isolate Abp2. EFSA Journal 2021;19(1):6388.